কাশ্মিরে রাজকীয় আনন্দটা পেতে হলে অন্তত একটা রাত কাটাতে হবে বোটহাউজে। কাশ্মিরের গ্রীষ্মকালীন রাজধানী শ্রীনগর শহর ঘিরে আছে প্রায় ২৬ বর্গকিলোমিটার ঢাল লেকের স্বচ্ছ পানি। এই হ্রদের তীর ঘেঁষে ভেসে আছে সারি সারি বোটহাউজ। দেখতে ছোটখাটো লঞ্চের মতো। তবে পুরোটাই অত্যন্ত দামি কাঠের তৈরি। দেয়ালে আর সিলিংয়ে কাঠের সূক্ষ্ম নকশার কাজ দেখে বোঝা যায় এর শিল্পমূল্য। বারান্দা, ড্রয়িংরুম, ডাইনিংরুম, বেডরুম সবই আছে বোটহাউজে। মেঝেতে বিছানো কাশ্মিরি গালিচা, সিলিংয়ে ঝাড়বাতি আর জানালায় ঝুলে থাকা পশমিনা শালের পর্দা পর্যটকদের জানান দেবে উষ্ণ আতিথেয়তার। আর বোটহাউজের বারান্দায় বসে যদি আকাশে মিলে যায় পূর্ণিমার চাঁদ, তাহলে তো কথাই নেই। এছাড়াও শ্রীনগরে রয়েছে অনেক হোটেল ও রিসোর্ট।